ธนารักษ์ประสานตำรวจจับแก๊งปลอมเหรียญกษาปณ์
กรมธนารักษ์ประสานตำรวจกองปราบจับมิจฉาชีพปลอมเหรียญกษาปณ์ที่ระลึกออกมาขายหลอกลวงประชาชน
29 ต.ค. 2565

กรมธนารักษ์ประสานตำรวจกองปราบจับมิจฉาชีพปลอมเหรียญกษาปณ์ที่ระลึกออกมาขายหลอกลวงประชาชน  
นายจักรกฤศฏิ์ พาราพันธกุล อธิบดีกรมธนารักษ์ กล่าวว่า จากกรณีที่มีข่าวโรงงานผลิตเหรียญกษาปณ์ปลอม หรือ มีผู้นำเหรียญกษาปณ์ที่ระลึกและเหรียญที่ระลึกที่มีพระบรมฉายาลักษณ์พร้อมตราสัญลักษณ์เฉลิมพระเกียรติในโอกาสต่างๆ ที่ปลอมแปลงมาวางจำหน่ายนั้น กรมธนารักษ์ ได้ส่งเจ้าหน้าที่ลงพื้นที่เพื่อตรวจสอบข้อเท็จจริงและนำเหรียญมาตรวจพิสูจน์เปรียบเทียบทางกายภาพและเคมี กับเหรียญที่กรมธนารักษ์ผลิตเพื่อรวบรวมข้อมูลส่งให้กองปราบปราม สำนักงานตำรวจแห่งชาติ เพื่อดำเนินการตามกฎหมายต่อไปแล้ว 
สำหรับกรณีที่ปรากฏภาพเหรียญกษาปณ์ที่ระลึกเฉลิมพระเกียรติสมเด็จพระเทพรัตนราชสุดาฯ สยามบรมราชกุมารี ในโอกาสที่องค์การทรัพย์สินทางปัญญาโลก ทูลเก้าฯ ถวายรางวัลความเป็นเลิศ "ด้านการสร้างสรรค์ " พร้อมทั้งมีการเชิญชวนสั่งจองเหรียญดังกล่าวผ่านทางสื่อออนไลน์ในราคาที่สูงกว่าหน้าเหรียญ   โดยอ้างว่าได้รับเหรียญก่อนที่กรมธนารักษ์จะนำออกจำหน่ายนั้น กรมธารักษ์ ขอชี้แจงว่าเหรียญดังกล่าวอยู่ในขั้นตอนการผลิตของโรงกษาปณ์และยังมิได้ออกกฎกระทรวงของเหรียญและยังไม่ได้กำหนดวันแจกแลกเหรียญดังกล่าว ดังนั้นผู้ที่นำภาพมาเผยแพร่ถือว่ามีความผิดตามกฎหมาย ซึ่งขณะนี้กรมธนารักษ์ ได้ตั้งคณะกรรมการเพื่อหาผู้กระทำผิดมางโทษแล้ว 
ดังนั้นจึงขอให้นักสะสม และผู้ที่สนใจในข้อมูลเหรียญกษาปณ์ และเหรียญกษาปณ์ที่ระลึก สามารถเข้ามาตรวจสอบข้อมูลเหรียญต่างๆ ได้ที่เว็บไซต์ของกรมธนารักษ์ เพื่อใช้เป็นข้อมูลในการตรวจสอบก่อนพิจารณาตัดสินใจซื้อเหรียญต่อไป